CPALL-PTTCHท็อปเอเชีย
ฟอร์บส์จัด50องค์กรยอดเยี่ยมกำไรโตเฟ้นจาก1,073บริษัท
15 ก.ย. 2554

ฟอร์บส์จัด50องค์กรยอดเยี่ยมกำไรโตเฟ้นจาก1,073บริษัท
ซีพี ออลล์ กอดคอ ปตท.เคมิคอล คว้า 1 ใน 50 องค์กรธุรกิจยอดเยี่ยมของเอเชียแปซิฟิกในปี 2554 จากนิตยสารฟอร์บส์
นายก่อศักดิ์ ไชยรัศมีศักดิ์ ประธานเจ้าหน้าที่บริหารบริษัท ซีพี ออลล์ (CPALL) ผู้บริหารเซเว่น อีเลฟเว่น เปิดเผยว่า CPALL และบริษัท ปตท.เคมิคอล (PTTCH) ติดอันดับ 1 ใน 50 องค์กรธุรกิจยอดเยี่ยมของทวีปเอเชียแปซิฟิก ซึ่งจัดโดยนิตยสารฟอร์บส์นิตยสารด้านการเงินและธุรกิจชื่อดังของสหรัฐ 
“ซีพี ออลล์ บริหารจัดการด้วยระบบ TQM (Total Quality Management) มุ่งเน้นการสนองความต้องการของลูกค้าและการรับผิดชอบต่อสังคมด้วยทีมงานที่เข้มแข็ง ทำให้บริษัทสามารถเติบโตและเป็นตัวแทนธุรกิจของไทยที่ติดอันดับในเอเชียแปซิฟิก
ทั้งนี้ “ฟอร์บส์” ได้คัดเลือก 50 องค์กรธุรกิจยอดเยี่ยมจากทั่วทวีปเอเชียแปซิฟิกทั้งหมด 1,073 องค์กร พิจารณาจากผลประกอบการธุรกิจในรอบ 5 ปีที่ผ่านมา โดยพิจารณาจากรายได้มูลค่าทางการตลาด กำไร ผลตอบแทนจากการลงทุน ราคาหุ้น และทัศนคติของบริษัท โดยบริษัทนั้นๆ จะต้องมีรายได้หรือมูลค่าทางการตลาดไม่ต่ำกว่า 3,000 ล้านเหรียญสหรัฐหรือราว 9 หมื่นล้านบาทขึ้นไป
“ฟอร์บส์” ระบุว่า บริษัท ซีพี ออลล์ บริษัทค้าปลีกรายใหญ่ของประเทศไทย ซึ่งเป็นผู้บริหารเซเว่น อีเลฟเว่น จำนวนกว่า 6,100 สาขาทั่วประเทศ และมีแผนการขยายกิจการเป็น 7,000 สาขา ภายในปี 2556 มียอดขายต่อปีจำนวน 4,500 ล้านเหรียญสหรัฐ หรือราว 1.35 แสนล้านบาท และมีมูลค่าทางการตลาดเป็นจำนวน 7,700 ล้านเหรียญสหรัฐ หรือราว 2.31 แสนล้านบาท 
นอกจาก ซีพี ออลล์ ยังมีธุรกิจให้การบริการด้านต่างๆ ไม่ว่าจะเป็นบริการด้านการเงิน บริการด้านอาหารพร้อมรับประทานและเบเกอรี หรือแม้กระทั่งบริการด้านสารสนเทศ อีกทั้งยังเป็นเจ้าของสถาบันการศึกษาคือสถาบันการจัดการปัญญาภิวัฒน์สอนระดับปริญญาตรีโทและโรงเรียนปัญญาภิวัฒน์ เทคโนธุรกิจสอนระดับ ปวช. อีกด้วย
ด้านราคาหุ้น CPALL ปรับตัวลงตามตลาดโดยรวม และความกังวลเรื่องผลกระทบจากภัยพิบัติน้ำท่วมในหลายจังหวัด ทำให้อ่อนตัวลงมาปิดที่ 49.25 บาท ลดลง 1.25% หรือ 2.48% มูลค่าการซื้อขายหนาแน่นถึง 846 ล้านบาท
อย่างไรก็ตาม นักวิเคราะห์จากบริษัทหลักทรัพย์หลายแห่งแนะนำให้ “ซื้อ” หุ้น CPALL เช่น บล.บัวหลวงได้ปรับเพิ่มราคาเป้าหมายในปี 2555 ที่ 64 บาท เพิ่มจาก 50 บาท ในปี 2554 หลังปรับประมาณการกำไรปี 2555-2556 ขึ้น 2.9% และ 6.8% ตามลำดับ 
บล.บัวหลวง ระบุว่า CPALL รายงานการเติบโตของกำไรสุทธิได้ดีเยี่ยม และสูงกว่าค่าเฉลี่ยของกลุ่มในช่วง 3 ปีที่ผ่านมา แต่ราคาหุ้นก็ไม่ได้ปรับขึ้นได้ดีและคาดว่านับตั้งแต่ไตรมาส 4 ปีนี้ เป็นต้นไป จะมีเซอร์ไพรส์เชิงบวกจากการเติบโตของยอดขายสาขาเดิม ซึ่งเป็นสิ่งที่ตลาดยังไม่ได้คาดไว้ 
นอกจากนี้ คาดว่าจะมีกำไรเติบโตเฉลี่ย 22% ต่อปี ในช่วง 3 ปีข้างหน้า ดังนั้น CPALL น่าจะเป็นหุ้นที่ปรับตัวได้ดีที่สุดในกลุ่มค้าปลีกในครึ่งแรกของปี 2555
ด้านนักวิเคราะห์ บล.กสิกรไทย ให้น้ำหนักหุ้น CPALL มากกว่าตลาดและราคาพื้นฐาน 56 บาท